Møt «Pompey-John» - den elleville supporteren
VG Nett tok i vinter turen til England for å møte Westwood, og fikk noe overraskende beskjed om å dra til en bokhandel i Petersfield - en liten landsby du ender opp i hvis du kjører tre kvarter forbi lange gressletter og tusenvis av sauer nord for Portsmouth. Her jobber 48 år gamle John Westwood, eller John Anthony Portsmouth Football Club Westwood som han egentlig heter. - Portsmouth er det beste som har skjedd meg. Jeg lever, puster og spiser Pompey, sier Westwood uten at det er særlig nødvendig å presisere akkurat det. Den store kassebilen han parkerer utenfor bokhandelen er innredet med toalett, playstation, tv-skjermer og en liten bar. Fargene som går igjen er selvfølgelig blått og hvitt - etter draktene til hans kjære Portsmouth. - Vi bruker denne når vi reiser på bortekamper, forteller Westwood, og forklarer at han da tar ned skiltet som dekorerer hele nedre del av frontruta med skriften - «Play up Pompey!». - Ting skjer noen ganger. Det var tøffere på 70-og 80-tallet da vi dro til Millwall, Leeds, Chelsea og Cardiff. Noen steder var det ren galskap, sier 48-åringen som har holdt med Pompey i 35 år. Huseklepp-fan Westwood fortalte før jul at Huseklepp da var den store favorittspilleren, og presiserte at det ikke er noe han sier bare fordi vi har tatt turen fra Norge. Senere har kriserammede Portsmouth sluppet den tidligere Bari-spilleren til Birmingham. På VG Netts oppfordring tar supporteren på seg sin blå og hvite parykk, den store hatten han er kjent for over hele England, og gjør seg klar til å synge Huseklepp-sangen. - Bli med bak her. Vi må gå litt unna. Kundene og moren min, vet dere, sier Westwood, og fortsetter hyllesten av Huseklepp etter at de to sangene til ære for kamera er over. Engelskmannen jobber altså i en bruktbokhandel i Petersfield. Sammen med sin mor. Vennene vi snakker med beskriver ham som en Jekyll & Hyde-type. - Lørdager er det bare galskap og «Pompey». Resten av uka er det greit å roe seg ned litt. Jeg er glad for å ha to lidenskaper, og spesielt i at en av dem er av det rolige slaget, sier Westwood.Absolutt alt hjemme hos 48-åringen er Portsmouth. Alt. I den mildt sagt alternative leiligheten med en svært spesiell planløsning, er det første som møter deg når du går opp trappen til kåken et Portsmouth-toalett... I første etasje har han innredet sin egen pub - PFC Bar. Utenfor, i hagen, står klubbens første telleapparat fra 1898. - I baren min er det lov til å røyke. Hva mer kan man ønske seg? spør Westwood, som har vært gift én gang, men ble etter eget utsagn skilt på grunn av lidenskapen til fotball.Mannen med over 60 Portsmouth-tatoveringer tok det tungt da han ble utestengt fra klubbens kamper på livstid i 1988 etter å ha tatt seg inn på banen. Forbudet mot å gå på stadion ble opphevet kort tid etterpå. 48-åringen har etter hvert blitt en kjendis, ikke bare i havnebyen, men overalt hvor Portsmouth spiller. Karl Rudziaks portrett av supporteren henger på nasjonalgalleriet i London. - Portsmouth er det beste som har skjedd meg. Jeg har misset fem kamper siden 1980, men vært på alle. Det har vært trøbbel med transport og politiet innimellom, sier Westwood. - Har du aldri vært syk eller liknende? - Jeg har vært dødssyk på kamp og lurt på hva jeg har gjort der, men det er klubben min. Jeg må være der, svarer supporteren ga følgende beskjed til broren som ville ha ham som forlover. - Hvis det er i løpet av sesongen, kan jeg ikke komme. Beklager. Det endte med at han giftet seg på sommeren. Gud velsigne ham.Westwoods mor Ann har vært på Portsmouth-kamp én gang i sitt liv. Hun bruker ikke sønnens fulle navn. - Jeg vet ikke helt hva jeg skal si om John, smiler moren og forteller at hun ga opp oppdragelsen for flere år siden. - Har du prøvd å si til noen på hans alder at de må oppføre seg? spør hun. Oppføre seg innrømmer Westwood gjerne at han ikke gjorde da sørkystklubben dro på treningsleir til Norge i 1996. - Jeg husker ikke hvem vi spilte mot, men vi bodde i Stavanger. Vi var fulle hele tiden og kvinnene var fantastiske. På barene fikk vi etter hvert gratis drinker. Ingen ville reise hjem! Han stiller i Portsmouth-slips, Portsmouth-belte, Portsmouth-øredobb, Portsmouth-mansjettknapper og etter eget utsagn Portsmouth-undertøy. Bokstavene PFC er inngravert på tennene og klubbens initialer kan også skimtes på Westwoods knoker. - Blir det aldri for mye Portsmouth? - Nei! Etter å ha blitt trukket ti poeng for sine økonomiske problemer, ligger nå Portsmouth under streken i Championship. Laget spiller borte mot opprykkskandidat Reading i kveld. Følg utviklingen i kampen her! Se flere episoder av «Helt hekta»: * Henry Øberg elsket fotballdømming * Slik «ser» blinde Simen og Celina fotballkamper * Han har tatt over 200.000 brytebilder * Se Hansern lede Skeid-gutta frem til seier * Forbannet hockeysupporter klikker på dommeren
Det skal godt gjøres å overgå fotballgale John Westwood (48).